《银河篇寄颐道主人汉皋》
清代·文静玉

六月银河云影碧，八月银河露华白。金风微动晚凉生，最觉分明秋七夕。

七夕银河分外明，青天不许片云行。璇宫夜静支机石，微觉珊珊静有声。

画屏光冷销银烛，案户横斜还络角。花阴深处倚阑干，罗衣单薄人如玉。

红墙宛转鹊桥秋，知有天涯望远愁。天际归舟何日到，莫教织女望牵牛。

作者简介：江苏苏州人，字湘霞。本高氏女，慕文淑之为人，因改姓文。钱塘陈文述妾。善画能诗，书学晋人。有《小停云馆诗钞》。